Wenner van die koolstoof-kompetisie aangekondig | Maroela Media
Wenner van die koolstoof-kompetisie aangekondig
Desert Fire-koolstoof (Foto: Ndebele Stoves)
Baie van ons onthou die gemeensaamheid van 'n koolstoof op die plaas of iewers op die platteland: Die gerommel van antrasiet vroeg soggens as die stoof gestook word, en die milde hitte wat kort daarna van die kombuis na die res van die huis versprei. Of die geur van 'n kraakvars wildspastei soos nét 'n koolstoof 'n wildspastei kan bak.
Met beurtkrag is 'n warmkombers en 'n elektriese verwarmer in die winter lank nie meer 'n gegewe nie, en as jy nie gelukkig genoeg is om 'n kaggel in jou huis te hê nie, is 'n gasverwarmer dalk al waarop jy kan staatmaak om die winterkoue te verdryf. Vir die meeste van ons is 'n koolstoof niks meer nie as 'n nostalgiese herinnering.
Om Maroela Media se negende verjaardag te vier, wou ons die nostalgie tot binne-in jou huis bring en ons het aan een gelukkige Maroela-leser 'n koolstoof weggegee!
Ons wou by lesers hoor hoe Maroela jou hart warm gemaak het die afgelope nege jaar, of hoe Afrikaans jou hart laat warm klop.
Charmain Uys van Pretoria Tuine is as die wenner aangewys. Charmain was baie bly en opgewonde en kan nie wag om dié stofie in haar huis aan te steek nie.
Charmain skryf: "Maroela Media laat my altyd dink aan 'n Afrikaanse ma. Sy ondersteun, moedig aan, gee hoop, maak die seer van die lewe draagliker met stories van oorwinning, sukses en humor. Jy kan altyd op haar reken om die waarheid te praat selfs al is dit nie wat jy wil hoor nie. Sy het nie 'n witbroodjie nie en as jy droogmaak gaan jy verantwoording doen, maak nie saak wie jy is nie. Maar meer as als is sy regverdig en Godsvresend. Maroela Media is ons Afrikaanse ma. Die ruggraat van ons gemeenskap."